奉送戶部李郎中充晉國副節度出塞
作者：錢起
朝代：唐

paragraphs: 德佐調梅用，忠輸擊虜年。
子房推廟略，漢主託兵權。
受命榮中禁，分麾鎮左賢。
風生黑山道，星下紫微天。
始願文經國，俄看武定邊。
鬼方堯日遠，幕府代雲連。
汗馬將行矣，盧龍已肅然。
關防驅使節，花月眷離筵。
自忝知音遇，而今感義偏。
淚聞橫吹落，心逐去旌懸。
帝念夔能政，時須說濟川。
勞還應即爾，朝暮玉墀前。